《待黄太守见访时当考绩入京》
明代·陈献章

端阳春好是公开，公莫朝天不放回。肯来嘉会留一日，更傍梅花劝几杯。

踏歌渔父江边醉，吹篴仙童海上来。问我拥旌何处客，画船撑月此徘徊。

作者简介：（1428—1500）明广东新会人，字公甫，号石斋，晚号石翁，居白沙里，学者称白沙先生。正统十二年，两赴礼部不第。从吴与弼讲理学，居半年而归。筑阳春台，读书静坐，数年不出户。入京至国子监，祭酒邢让惊为真儒复出。成化十九年授翰林检讨，乞终养归。其学以静为主，教学者端坐澄心，于静中养出端倪。兰溪姜麟称之为“活孟子”。又工书画，山居偶乏笔，束茅代之，遂自成一家，时呼为茅笔字。画多墨梅。有《白沙诗教解》、《白沙集》。